Πύργος 28-06-2016

Α.Π.: 737

Προς: τον Πρόεδρο κ. Μιχαήλ Βλασταράκο

και τα μέλη του Δ.Σ. του

Πανελληνίου Ιατρικού Συλλόγου

Κύριε Πρόεδρε,

απευθυνόμαστε σε εσάς για να σας εφιστήσουμε την προσοχή στο ζήτημα της επικείμενης αναγνώρισης της ομοιοπαθητικής ως Ιατρικής Ειδικότητας από το Υπουργείο Υγείας. Οι ενστάσεις μας αφορούν τα εξής:

α) Η ενδεκαμελής επιτροπή που έχει συστήσει ο Υπουργός Υγείας για να αποφανθεί επί του θέματος περιλαμβάνει επτά ιατρούς. Όλοι τους προέρχονται από το χώρο της ομοιοπαθητικής. Πόσο αμερόληπτη απέναντι στο ζήτημα μπορεί να είναι μια τέτοια επιτροπή; Γνώμη μας είναι ότι εάν ο Υπουργός έκρινε αναγκαία τη μελέτη του ζητήματος όφειλε να ζητήσει από τον Π.Ι.Σ. να ορίσει σχετική επιτροπή η οποία αμερόληπτα θα έκρινε επί του θέματος.

β) Η ομοιοπαθητική στηρίζεται σε εξαιρετικά αμφίβολη – χρησιμο- ποιούμε την επιεικέστερη δυνατή διατύπωση - θεωρητική επιστημονική βάση σε επίπεδο βασικών ιατρικών επιστημών (Φυσική, Χημεία, Βιολογία, Βιοχημεία κλπ). Πως είναι δυνατόν να αγνοεί κάτι τέτοιο η ηγεσία του Υπουργείου Υγείας, η οποία αποτελείται από δυο ιατρούς, ο ένας μάλιστα εκ των οποίων έχει ειδικότητα (Μικροβιoλογία) η οποία τελεί σε στενή συνάφεια με τις βασικές ιατρικές επιστήμες;

γ) Οι έως τώρα μελέτες, εξ όσων γνωρίζουμε, δεν έχουν καταφέρει να τεκμηριώσουν κάποιο αδιαμφισβήτητο θεραπευτικό αποτέλεσμα της ομοιοπαθητικής σε διάφορες νόσους. Πόσο δικαιολογημένη είναι συνεπώς η αναγνώριση της ομοιοπαθητικής ως ιατρικής ειδικότητας όταν δεν έχει να επιδείξει, έως τώρα τουλάχιστον, τεκμηριωμένα θεραπευτικά αποτελέσματα;

Δεν θεωρούμε ότι πρωτοτυπούμε υποβάλλοντας τις ανωτέρω ενστάσεις καθώς ανάλογες επισημάνσεις έχουν διατυπωθεί από πάρα πολλούς συναδέλφους σε όλη την Ελλάδα, επιθυμούμε απλώς να ενώσουμε τη φωνή μας μαζί τους.

Κύριε Πρόεδρε, με βάση τα ανωτέρω, θεωρούμε ότι οι δρομολογηθείσες διαδικασίες από το Υπουργείο Υγείας επί του θέματος προσβάλλουν το κύρος της Ιατρικής και των Ιατρών, για την προστασία του οποίου κατεξοχήν αρμόδιο όργανο θεωρούμε τον Π.Ι.Σ. Ως εκ τούτου σας παρακαλούμε να αναλάβετε πρωτοβουλίες ώστε οι ανωτέρω διαδικασίες να ματαιωθούν και εάν κριθεί αναγκαίο να επαναληφθούν, να επανακινηθούν τιθέμενες σε νέα βάση, υπό την αιγίδα πάντα του Π.Ι.Σ.

Με εκτίμηση

Για το Διοικητικό Συμβούλιο του Ι.Σ.Π.Ο.

Ο Πρόεδρος Ο Γεν. Γραμματέας

Ευάγγελος Παπαγεωργίου Χρήστος Γιαννικούλης